रेसलर्स बोले- रात धरने में अज्ञात लोग घुसे, फोटो-वीडियो खींची, बाहरी महिलाओं ने साथ सोने की कोशिश की
भारतीय कुश्ती महासंघ के अध्यक्ष बृजभूषण शरण सिंह की गिरफ्तारी के लिए दिल्ली के जंतर-मंतर पर धरने पर बैठे देश के शीर्ष पहलवानों का आज 23वां दिन है। धरने से पहले दिन से ही पहलवान लगातार आए दिन नया खुलासा कर रहे हैं।
भारतीय कुश्ती महासंघ के अध्यक्ष बृजभूषण शरण सिंह की गिरफ्तारी के लिए दिल्ली के जंतर-मंतर पर रेसलर्स के धरने का आज 23वां दिन है। इस दौरान सोमवार को रेसलर्स ने जंतर-मंतर से लेकर कनॉट प्लेस और फिर पालिका बाजार तक पदयात्रा की।
इस दौरान रेसलर्स ने 'बृजभूषण को गिरफ्तार करो' के नारे लगाए। दोपहर को रेसलर्स विनेश फोगाट, साक्षी मालिक और बजरंग पूनिया ने प्रेस कॉन्फ्रेंस कर कहा कि बीती रविवार की रात उनके धरने को खराब करने की कोशिश की गई। कुछ बाहरी लोग लगातार धरनास्थल के पास सक्रिय हैं।
रेसलर्स ने कहा- कुछ अज्ञात व्यक्तियों ने हमारी फोटो-वीडियो रिकॉर्डिंग की। हमारे मना करने पर ये सब चीजे चोरी-छुपके खींची गई है। धरनास्थल पर महिला खिलाड़ियों के साथ कुछ बाहरी महिलाओं ने सोने की कोशिश की है। किसी तरह हमने मना कर उन्हें बाहर निकाला।
दिल्ली पुलिस इस बात की जिम्मेदारी नहीं लेना चाहती है। इसीलिए मीडिया यहां रहे, ताकि पिछली बार की तरह कोई बात हो तो वह बात तत्काल देशवासियों के सामने आ जाए।
दिल्ली में रेसलर्स की पदयात्रा की तस्वीरें...
धरने को देंगे अंतरराष्ट्रीय रूप
साक्षी मलिक ने कहा कि अब यह आंदोलन सिर्फ जंतर-मंतर तक सीमित नहीं रहेगा। जंतर-मंतर को धीरे-धीरे पुलिस ने जेल का रूप दे दिया है। अब ये आवाज देश की गली-गली में तो गूंजेगी ही, बल्कि विदेशों में इसकी लहर दौड़ेगी। विदेशों में जो भी एथलीट हैं। अधिकांश हमारे संपर्क में हैं।
BJP सांसद के पूर्व केंद्रीय मंत्री पिता धरने में पहुंचे
इससे पहले धरने में पूर्व केंद्रीय मंत्री व भाजपा नेता चौधरी बीरेंद्र सिंह पहुंचे। जहां पहुंच कर उन्होंने खिलाड़ियों का समर्थन किया। साथ ही उन्होंने पहलवानों की बात सुनी। गत दिनों धरने में उनके बेटे हिसार के भाजपा सांसद बृजेंद्र सिंह पहुंचे थे और उन्होंने भी खिलाड़ियों का समर्थन किया था। उन्होंने कहा कि यह सत्याग्रह अब बड़ा रूप ले रहा है। सरकार को इस ओर जल्द ध्यान देना चाहिए।
भाजपा सांसदों को लिखा- बनें उनकी आवाज
पहलवानों की ओर से केंद्रीय मंत्री निर्मला सीतारमण, स्मृति ईरानी समेत 43 भाजपा सांसदों को लिखा गया है कि सत्ता पक्षा की महिला सांसद होने के नाते उन्हें उनसे काफी उम्मीदें हैं। वे उनसे उनकी सहायता करने और उनकी आवाज बनने के साथ उनका सम्मान बचाने की प्रार्थना कर रही हैं।
महिला पहलवानों ने भाजपा की महिला सांसदों को जंतर-मंतर पर आने की अपील की। विनेश ने कहा कि वे साथी पहलवानों के जरिए इस पत्र को उनके घरों तक पहुंचाएंगी।
जिला मुख्यालय जाने की भी की अपील
वहीं साक्षी मलिक ने देशवासियों से अपील की कि 16 मई को पूरे देश के लोग अपने जिला मुख्यालय में जाकर उनके समर्थन में एक ज्ञापन दें। इससे उनके धरने को समर्थन मिलेगा। जंतर मंतर पर धरना दे रहे पहलवानों ने 21 मई तक उन्हें न्याय दिलाने का समय दे रखा है। इसके बाद वे कोई बड़ा फैसला लेंगे।
ये खबरें भी पढ़ें:- 
पहलवानों के धरने के बीच बड़ा फैसला:एशियन कुश्ती ट्रायल के लिए अंडर-17 और 23 का शेड्यूल जारी; सोनीपत और पटियाला में होंगे 
भारतीय कुश्ती संघ के अध्यक्ष बृजभूषण शरण सिंह की गिरफ्तारी को लेकर जंतर-मंतर पर पहलवानों का धरना आज 22वें दिन भी जारी है। जंतर मंतर पर धरने पर बैठी महिला पहलवानों ने रविवार को केंद्रीय मंत्री स्मृति ईरानी समेत तमाम महिला सांसदों को चिट्‌ठी लिखी है (पढ़ें पूरी खबर)
कुश्ती संघ के सभी पदाधिकारियों पर प्रतिबंध:भारतीय ओलिंपिक एसोसिएशन ने अकाउंट्स-दस्तावेज मंगाए, 45 दिन में होंगे चुनाव 
भारतीय ओलिंपिक संघ (IOA) ने भारतीय कुश्ती संघ (WFI) के सभी पदाधिकारियों पर प्रतिबंध लगा दिया है। IOA के संयुक्त सचिव कल्याण चौबे ने कुश्ती संघ को आदेश जारी कर उसके सभी पदाधिकारियों के प्रशासनिक, आर्थिक कार्य पर रोक लगा दी है। IOA ने कुश्ती संघ से सभी दस्तावेज, अकाउंट्स और विदेशी टूर्नामेंटों के लिए भेजी जाने वाली एंट्री का लॉगिन, वेबसाइट संचालन तत्काल उसे सौंपने को कहा है (पूरी खबर पढ़ें)